Akar dani

Akar dani, dani, udani, wudani, wedani, bidani, redani, selimpas, ceguk atau akar pontianak (nama botani: Combretum indicum) ialah spesies tumbuhan menjalar dalam keluarga Combretaceae yang menumbuhkan rumpun-rumpun bunga merah yang menarik. Ia boleh didapati di belukar, hutan-hutan primer dan sekunder, dan sepanjang tebing sungai di kawasan-kawasan tropika Asia.

Ia ditanam sebagai hiasan di kebun-kebun.

 Peristilahan 
Nama dani (), udani () dan wudani () digunakan di Sumatera. Nama wedani () dipinjamkan daripada bahasa Jawa.

Nama bidani () digunakan di Semenanjung Melayu.

Nama-nama setempat Nusantara termasuk:

 bidani (Sunda),
 kacekluk, kaceklik, ceguk, cekluk, wedani (Jawa),
 rabet dani (Madura),
 kunyi-rhabet, rhabet besi, sarandengan (Kangean),
 tikao (Bugis).

 Botani 

Pokok akar dani jenis menjalar dengan batang berkayu yang boleh mencapai ketinggian antara 2.5 meter hingga 8 meter. Daunnya berbentuk bujur dengan hujung tajam dengan ukuran 5-18.5 sentimeter panjang dan 2–9 sm lebar, helai-helai daun pokok disusun bertentangan.

 Bunga dan buah 
Kuntum bunganya terdiri daripada lima kelopak tiub berukuran 6-8 mm panjang. Bunga akar dani kembang pada waktu senja berwarna putih untuk menarik perhatian rama-rama. Kuntum-kuntum ini kemudian menunduk dan bertukar warna merah untuk menarik perhatian lebah dan burung-burung pada hari ketiga. 

Pokok akar dani jarang berbuah, ia berbentuk bujur dengan 30–35 milimeter panjang, memiliki lima sayap yang ketara, dan berwarna perang gelap. Biji benihnya ada rasa seakan-akan badam atau kelapa apabila matang.

 Kegunaan 
Pokok akar Dani digunakan khususnya untuk dijadikan perubatan tradisional. Rebusan akar, biji atau buahnya boleh dipergunakan sebagai antihelmintik serta juga untuk mengurangkan cirit-birit. Rebusan buahnya juga boleh digunakan untuk merawat nefritis serta juga sebagai ubat kumur, manakala daunnya boleh digunakan untuk mengurangkan sakit yang diakibatkan oleh demam. Akarnya digunakan untuk merawat reumatisme (sengal-sengal tulang), manakala biji dari lenggainya digunakan untuk merawat cacing bulat dan cacing peniti kerana ia boleh meracuni parasit tersebut dan membunuhnya semasa di dalam saluran penghadaman.

 Rujukan 

 niyog-niyogan.doc
 Quisqualis indica (PIER species info)

 Pautan luar 

 Profil spesies di Sistem Maklumat Biokepelbagaian Malaysia
 Profil spesies di Flora and Fauna Web Lembaga Taman Negara Singapura
 Pokok Akar Dani di melur.com
 Flowers Of Malaysia: Akar Dani
  Madhumalati (Quisqualis indica)
 Carian Google Pokok Akar Dani.

Akar Dani
Kategori: Combretum